b'\n_START_ARTICLE_\nPerspektivisk konstruktion\n_START_SECTION_\nKontorperspektiv\n_START_PARAGRAPH_\nDenne teknik vedr\xc3\xb8rer X-perspektiv, alts\xc3\xa5 med 2 forsvindingspunkter p\xc3\xa5 horisonten, der afbilder fjernpunkterne for to p\xc3\xa5 hinanden vinkelst\xc3\xa5ende retninger. Motivet er i dette tilf\xc3\xa6lde anbragt sk\xc3\xa6vt i forhold til grundlinien. Dybderne findes her ved at hvert af motivets punkter projiceres ud p\xc3\xa5 billedplanen til sk\xc3\xa6ring med grundlinien f\xc3\xb8lgende disse to retninger. De punkter, der herved findes forbindes parvis med hvert at de respektive fjernpunkter, og der hvor disse to linjer sk\xc3\xa6rer hinanden ligger det s\xc3\xb8gte billedpunkt. _NEWLINE_Kontorperspektiv er en hurtig konstruktionsmetode, der er nem at l\xc3\xa6re, men den har den ulempe at kr\xc3\xa6ve meget store tegneflader for at man kan opn\xc3\xa5 billeder af en rimelig st\xc3\xb8rrelse. Ellers bliver vidvinkel-effekten for kraftig og billedet kommer til at virke unaturligt.\n_START_SECTION_\nM\xc3\xa5lepunktsperspektiv\n_START_PARAGRAPH_\nVed denne teknik, der kan minde om frontperspektiven, benyttes kun \xc3\xa9t fjernpunkt til konstruktionen kombineret med et eller flere m\xc3\xa5lepunkter. Derved reduceres behovet for en stor arbejdsflade, men til geng\xc3\xa6ld er metoden temmelig arbejdskr\xc3\xa6vende, idet dobbelt s\xc3\xa5 mange punkters beliggenhed skal konstrueres set i forhold til frontperspektiven og kontorperspektiv-metoden, idet man her ikke i samme grad kan benytte sig af, at punkter ligger p\xc3\xa5 linje (i forhold til den retning, hvis fjernpunkt man ikke benytter). Er der tale om en kompliceret konstruktion med mange detaljer, er det en god id\xc3\xa9 at arbejde med en s\xc3\xa5kaldt k\xc3\xa6lderplan placeret lodret under den rigtige. Derved opn\xc3\xa5r man bedre sk\xc3\xa6ringer mellem de krydsende linjer, og tegningen br\xc3\xa6nder ikke s\xc3\xa5 let sammen i et virvar af konstruktionsstreger.\n_START_SECTION_\nAvancerede perspektivmetoder\n_START_PARAGRAPH_\nPerspektivisk eksakte konstruktioner med styrtende linjer i lodret retning (til brug for fugleperspektiver eller fr\xc3\xb8perspektiver) er yderst arbejdskr\xc3\xa6vende, og det vil f\xc3\xb8re for vidt her, at beskrive disse detaljeret. Grundprincipperne er dog de samme som for de \xc3\xb8vriges vedkommende: F\xc3\xb8rst fremstilles en perspektivisk grundplan. Dern\xc3\xa6st rejes grundplanen op, s\xc3\xa5 den plastiske effekt fremst\xc3\xa5r.\n_START_SECTION_\nBrug af IT\n_START_PARAGRAPH_\nI dag har computere i vid udstr\xc3\xa6kning overtaget arbejdet med at fremstille perspektivisk korrekte afbildninger, idet dette kan g\xc3\xb8res p\xc3\xa5 en lille br\xc3\xb8kdel af den tid, der f\xc3\xb8rhen var n\xc3\xb8dvendig, men kan man lide at tegne og male er en vis rutine i perspektivisk konstruktion og ikke mindst en basal forst\xc3\xa5else af teorien bag stadig af v\xc3\xa6rdi.'